AQ ยันไม่กระเทือนชดใช้หมื่นล้าน KTB
AQ ยันไม่กระเทือนชดใช้หมื่นล้าน KTB พร้อมพิจารณาเบื้องต้นแล้วความรับผิดในการร่วมกันคืนเงินดังกล่าวไม่น่าจะมีผลกระทบกับบริษัท
27 ส.ค. 2558

บริษัท เอคิว เอสเตท จำกัด (มหาชน)หรือ AQ ระบุว่า ตามที่วานนี้ (26 ส.ค.58)  ศาลฎีกาแผนกคดีอาญานักการเมืองได้อ่านคำพิพากษา คดีหมายเลขดำที่ อม. 3/2555 โดยมีอัยการสูงสุด โจทก์   พันตำรวจโททักษิณ ชินวัตร ที่ 1 กับพวกรวม 27 คน จำเลยเรื่องความผิดต่อตำแหน่งหน้าที่ราชการ ความผิดต่อพรบ.ว่าด้วยความผิดของพนักงานในองค์การหรือหน่วยงานของรัฐ โดยพิพากษาซึ่งเกี่ยวข้องกับบริษัทให้มีความผิดให้ลงโทษตาม พรบ.ว่าด้วยความผิดของพนักงานในองค์การหรือหน่วยงานของรัฐ พ.ศ. 2502 มาตรา 4ประกอบประมวลกฎหมายอาญา มาตรา 86
โดยในส่วนของบริษัทให้ปรับเป็นจำนวนเงิน 26,000 บาทซึ่งจำนวนเงินค่าปรับดังกล่าวทางบริษัทได้ดำเนินการจ่ายค่าปรับกับศาลเป็นที่เรียบร้อยแล้วและศาลยังตัดสินให้ทางบริษัทร่วมกันคืนเงินจำนวน10,004,467,480 บาท (หนึ่งหมื่นสี่ล้านสี่แสนหกหมื่นเจ็ดพันสี่ร้อยแปดสิบบาทถ้วน)แก่ธนาคารผู้เสียหาย โดยเงินในส่วนนี้ถ้าธนาคารผู้เสียหายได้รับชำระคืนแล้วเป็นจำนวนเท่าใดก็ให้หักออกจากจำนวนที่สั่งให้ใช้คืนตามส่วน
จากข้อมูลของมูลหนี้เงินกู้ของธนาคารกรุงไทย จำกัด (มหาชน) หรือ KTB ที่เกี่ยวข้องกับคดีนี้ ผู้กู้คือ บริษัท โกลเด้นอินดัสเทรียล พาร์ค จำกัด(โกลเด้น) ได้มีที่ดินจดจำนองที่เป็นหลักประกันจำนวน 4,323 ไร่ 1 งาน 55.90ตารางวา ซึ่งบริษัทได้รับแจ้งจากโกลเด้นว่า ที่ดินแปลงดังกล่าวโกลเด้นได้ว่าจ้างให้บริษัท ไนท์แฟรงค์ชาร์เตอร์ (ประเทศไทย) จำกัด ซึ่งเป็นบริษัทประเมินที่ได้รับความเห็นชอบจากสำนักงาน กลต.ได้ประเมินราคาเมื่อวันที่ 2 กุมภาพันธ์ 2555
โดยใช้วิธีประเมินมูลค่าเป็นวิธีเปรียบเทียบกับข้อมูลตลาดซึ่งทรัพย์สินดังกล่าวมีมูลค่าตลาดเท่ากับ 12,321,000,000 บาท(หนึ่งหมื่นสองพันสามร้อยยี่สิบเอ็ดล้านบาทถ้วน) ซึ่งเป็นการประเมินราคาเมื่อปี 2555ซึ่งได้ประเมินเมื่อ 3 ปีที่แล้วและทางบริษัทก็เชื่อว่าด้วยทำเลที่ตั้งและศักยภาพของที่ดินดังกล่าวปัจจุบันคงมีราคาเพิ่มสูงขึ้น
ดังนั้นจึงถือได้ว่า ความรับผิดในส่วนของบริษัทที่ถูกตัดสินให้ร่วมกันคืนเงินจำนวน 10,004,467,480 บาท(หนึ่งหมื่นสี่ล้านสี่แสนหกหมื่นเจ็ดพันสี่ร้อยแปดสิบบาทถ้วน)นั้นมีหลักทรัพย์ที่คุ้มค่าหรือเพียงพอที่จะชำระหนี้ได้ซึ่งหากธนาคารผู้เสียหายสามารถขายหลักประกันดังกล่าวได้ทางบริษัทก็ไม่จำต้องรับผิดในการคืนเงินจำนวนดังกล่าว
ดังนั้นในการพิจารณาจากข้อมูลดังกล่าวในเบื้องต้นแล้วความรับผิดในการร่วมกันคืนเงินดังกล่าวไม่น่าจะมีผลกระทบกับบริษัท  แต่อย่างไรก็ตามทางบริษัทจะได้ประสานงานกับโกลเด้นจัดให้มีการประเมินที่ดินดังกล่าวเสียใหม่เพื่อให้ทราบถึงมูลค่าที่แท้จริงในปัจจุบันว่า มีมูลค่ายุติธรรมเท่าใดหากมีมูลค่ายุติธรรมต่ำกว่าจำนวนเงินที่บริษัทต้องรับผิดตามคำพิพากษาแล้วบริษัทจะได้ทำการตั้งสำรองเผื่อการสูญเสียต่อไป ซึ่งหากมีความคืบหน้าประการใด ทางบริษัทจะแจ้งให้ทราบอีกครั้งหนึ่ง
 